## **К ОПУБЛИКОВАНИЮ**

## КОМИ РЕСПУБЛИКАЛӦН

# ОЛАНПАС

**Коми Республика мутасын пемӧсъясӧс видзан юкӧнын**

**торъя юалӧмъяс ладмӧдӧм йылысь**

Примитӧма Коми Республикаса

Каналан Сӧветӧн 2023 вося урасьӧм тӧлысь 16 лунӧ

**1 статья. Панас**

1. Тайӧ Оланпасыс «Пемӧсъясӧс кывкутӧмӧн видзӧм йылысь да Россия Федерацияса торъя оланпастэчас актъясӧ вежсьӧмъяс пыртӧм йылысь» Федеральнӧй оланпас серти (водзӧ – Федеральнӧй оланпас) ладмӧдӧ Коми Республика мутасын пемӧсъясӧс видзан юкӧнын торъя юалӧмъяс.

2. Тайӧ Оланпасын вӧдитчан кыввежӧртасъясӧн да терминъясӧн вӧдитчӧны вежӧртасъясын, кутшӧмъясӧс урчитӧма Федеральнӧй оланпасӧн.

**2 статья. Коми Республика мутасын пемӧсъясӧс**

 **видзан юкӧнын Коми Республикаса**

 **Каналан Сӧветлӧн уджмогъяс**

Коми Республика мутасын пемӧсъясӧс видзан юкӧнын Коми Республикаса Каналан Сӧветлӧн уджмогъяс лыдӧ пырӧны:

1) Коми Республика мутасын пемӧсъясӧс видзан юкӧнын Коми Республикаса оланпасъяс примитӧм да наӧ кутчысьӧм да найӧс олӧмӧ пӧртӧм бӧрся видзӧдӧм;

2) мукӧд уджмог, кутшӧмъясӧс урчитӧма Россия Федерацияса Оланподулӧн, федеральнӧй оланпасъясӧн, Коми Республикаса Оланподулӧн да Коми Республикаса оланпасъясӧн.

**3 статья.** **Коми Республика мутасын**

 **пемӧсъясӧс видзан юкӧнын Коми Республикаса**

 **Веськӧдлан котырлӧн уджмогъяс**

Коми Республика мутасын пемӧсъясӧс видзан юкӧнын Коми Республикаса Веськӧдлан котырлӧн уджмогъяс лыдӧ пырӧны:

1) пемӧсъясӧс видзан юкӧнын Коми Республикаса олӧмӧ пӧртысь власьт органӧс индӧм (водзӧ – уполномочитӧм орган);

2) пемӧсъяслы лӧсьӧдӧм приютъяслысь удж котыртӧм да сэні пемӧсъясӧс видзан нормаяс серти Россия Федерацияса Веськӧдлан котырӧн вынсьӧдӧм методическӧй индӧдъяс серти пемӧсъяслы лӧсьӧдӧм приютъяслысь удж котыртан пӧрадоксӧ да сэні пемӧсъясӧс видзан нормаяссӧ урчитӧм;

3) кӧзяинтӧм пемӧсъясӧс видзӧм серти удж збыльмӧдӧм серти Россия Федерацияса Веськӧдлан котырӧн вынсьӧдӧм методическӧй индӧдъяс серти кӧзяинтӧм пемӧсъясӧс видзӧм серти удж збыльмӧдан пӧрадок урчитӧм;

4) Федеральнӧй оланпаслӧн 13 статьяса 8 юкӧн серти гортса пемӧсъясӧс видзӧм дорӧ, сы лыдын найӧс гуляйтӧдӧм дорӧ, содтӧд корӧмъяс урчитӧм;

5) пемӧсъясӧс видзан юкӧнын дінмуын канму контроль (дӧзьӧр) йылысь положение вынсьӧдӧм;

6) Россия Федерацияса оланпастэчас да Коми Республикаса оланпастэчас серти мукӧд уджмог.

**4 статья.** **Уполномочитӧм органлӧн уджмогъяс**

Уполномочитӧм органлӧн уджмогъяс лыдӧ пырӧны:

1) кӧзяинтӧм пемӧсъяслӧн да пемӧсъяслӧн, кодъясӧс киын кутан инӧдысь пемӧсъяслӧн кӧзяинъясыс ӧткажитчисны, пемӧсъяслы лӧсьӧдӧм приютӧ воӧм йылысь содтӧд тӧдмӧгъяслысь лыддьӧг да «Ӧтуввез» юӧртан да телекоммуникация везйын тайӧ тӧдмӧгъяссӧ йӧзӧдан пӧрадок вынсьӧдӧм;

2) пемӧсъясӧс видзан юкӧнын дінмуын канму контроль (дӧзьӧр) збыльмӧдӧм;

3) Россия Федерацияса Веськӧдлан котырӧн вынсьӧдӧм методика индӧдъяс серти гражданалӧн олӧмлы либӧ дзоньвидзалунлы кӧзяинтӧм пемӧсъясӧн лёктор вӧчӧмысь видзчысян пӧрадок урчитӧм;

4) пемӧсъясӧс видзан юкӧнын мукӧд уджмог збыльмӧдӧм, кутшӧмъясӧс Федеральнӧй оланпасӧн да Коми Республикаса оланпастэчасӧн пыртӧма Россия Федерацияса субъектъяслӧн олӧмӧ пӧртысь власьт органъяслӧн уджмогъяс лыдӧ, Россия Федерацияса субъектлӧн медвылыс олӧмӧ пӧртысь канму власьт органлӧн уджмогъяс лыдӧ пыртӧм уджмогъяс кындзи.

**5 статья. Бӧртас**

1. Тайӧ Оланпасыс вынсялӧ 2023 вося косму тӧлысь 1 лунсянь.

2. Коми Республикаса Веськӧдлан котырлы примитны инӧда актъяс, кутшӧмъяс могмӧдӧны тайӧ Оланпас збыльмӧдӧмсӧ.

Коми Республикаса Юралысь В.В. Уйба

Сыктывкар

2023 вося урасьӧм тӧлысь 28 лун

8-РЗ №